ธุรกิจประกันภัยส้มหล่นอีกปี
รับอานิสงส์อภิโครงการลงทุนเดินหน้าสานสัมพันธ์ทุกวงการ
21 ม.ค. 2556

รับอานิสงส์อภิโครงการลงทุนเดินหน้าสานสัมพันธ์ทุกวงการ
คปภ.เผยปี 2556 ธุรกิจประกันภัยได้อานิสงส์โครงการลงทุนในสาธารณูปโภคพื้นฐานภาครัฐกระตุ้นการเติบโต
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปี 2556 เป็นอีกปีที่ธุรกิจประกันวินาศภัยจะได้รับอานิสงส์จากโครงการลงทุนในสาธารณูปโภคพื้นฐานหลายๆ โครงการ แต่ไม่สามารถประเมินเบี้ยประกันภัยได้ เพราะการลงทุนจะมีแบ่งเป็นระยะๆ แตกต่างจากประกันภัยรถยนต์ ที่คำนวณเบี้ยประกันภัยต่อคันออกมาได้ทันที
“ส่วนบริษัทไหนจะได้ประโยชน์มากแค่ไหน ขึ้นอยู่กับความสามารถและความเชี่ยวชาญของแต่ละบริษัทในการเข้าไปให้บริการประกันภัยในระยะต่างๆ” นายประเวช กล่าว
นายประเวช กล่าวว่า ปี 2555 เป็นปีแรกที่ธุรกิจประกันภัย และธุรกิจประกันชีวิต เติบโตสูงที่สุดในประวัติศาสตร์ และเป็นปีแรกที่เข้ามารับตำแหน่งเลขาธิการเต็มปี จากปลายปีที่เผชิญกับปัญหาน้ำท่วมใหญ่ ทำให้บริษัทประกันภัยต้องจ่ายสินไหมทดแทนมหาศาล อีกด้านหนึ่งเหตุการณ์ดังกล่าวทำให้ประชาชนเกิดความตระหนักในการซื้อประกันภัยเพื่อคุ้มครองชีวิตและทรัพย์สินเพิ่มขึ้น รวมถึงโครงการรถยนต์คันแรก ทำให้ธุรกิจเติบโตสูงมาก
สำหรับปี 2556 ซึ่งอยู่ในช่วงที่สังคมไทยมีความเข้าใจในประโยชน์ของประกันภัย และประกันชีวิตมากขึ้น ทาง คปภ.ได้เข้าร่วมกับหน่วยงานต่างๆ ในการเผยแพร่ความรู้แก่ประชาชนอย่างต่อเนื่อง ติดตามการให้บริการของภาคเอกชนให้ประชาชนได้รับความเป็นธรรม
นอกจากนี้ ทาง คปภ.ยังคงเดินหน้าให้ความรู้แก่ผู้บริหารระดับสูงจากทุกวงการในประเทศไทย ซึ่งเป็นบุคคลที่ควรจะทำความเข้าใจ และมีอิทธิพลในการกระจายความรู้ดังกล่าวออกไปสู่สังคมวงกว้าง ผ่านการศึกษาตามหลักสูตรวิทยาการประกันภัยระดับสูง (วปส.) ที่ถือว่ามีความสำคัญมาก ในการสร้างเครือข่ายความสัมพันธ์ระหว่างผู้บริหารองค์กรภาครัฐ รัฐวิสาหกิจและภาคเอกชน ให้มีการแลกเปลี่ยนประสบการณ์ ทัศนะ มุมมอง ในการบริหารจัดการองค์กร โดยสามารถนำไปใช้ประยุกต์ในองค์กรได้อย่างมีประสิทธิภาพ
“ปี 2556 และปีนี้ มีโครงการรถยนต์คันแรก และโครงการก่อสร้างสาธารณูปโภคพื้นฐานเข้ามากระตุ้นตลาด แต่ในปีต่อไปถ้าไม่มีจะทำอย่างไร ซึ่งทาง คปภ.พยายามให้ภาคเอกชนวางแผนธุรกิจระยะยาว ทำให้ธุรกิจเติบโตอย่างยั่งยืนและมั่นคง” นายประเวช กล่าว
สำหรับการเติบโตของธุรกิจในปี 2556 อยู่ระหว่างการรวบรวมข้อมูล โดยคาดว่าจะยังเติบโตในอัตราสองหลักต่อเนื่องจากปี 2555
ทั้งนี้ 10 เดือนแรกปี 2555 ธุรกิจประกันวินาศภัย มีเบี้ยประกันภัยรับรวมทั้งสิ้น 1.47 แสนล้านบาท ขยายตัว 27.46% เมื่อเทียบกับช่วงเดียวกันของปีก่อนโดยประกันภัยรถมีเบี้ยประกันภัยรับสูงสุด จำนวน 8.48 หมื่นล้านบาท เพิ่มขึ้น 23.35%